
[Знаете ли, че можете да се възползвате от данъчни облекчения за млади семейства?](#Знаете ли, че можете да се възползвате от данъчни облекчения за млади семейства?)


Данъчното облекчение се ползва от млади семейства, на които се намалява сумата от годишната данъчна основа с направените през годината лихвени плащания по първите 100 000 лв. от главницата по ипотечен кредит за закупуване на жилище. Съгласно „Закона за данъците върху доходите на физически лица” /ЗДДФЛ/, данъчното облекчение се прилага когато едновременно са налице следните условия:



* договорът за жилищен кредит да е сключен от лице и/или от съпруг/а, с който/която имат сключен граждански брак към 31 декември на данъчната година, за която се ползва данъчното облекчение;
* лицето и/или съпругът/ата да не са навършили 35-годишна възраст към датата на сключване на договора за ипотечен кредит;
* ипотекираното жилище, закупено с ипотечния кредит, да е единствено жилище за семейството през данъчната година.



Данъчното облекчение се ползва само с подаване на Приложение № 10, което е неразделна част от годишната данъчна декларация по чл. 50 от ЗДДФЛ, като е необходимо да се приложат следните документи:



* документ, издаден от банката, удостоверяващ размера на направените през годината лихвени плащания по първите 100 000 лв. от главницата на ипотечния кредит за закупуване на жилище;
* копие от Договор за жилищен кредит;
* копие от Погасителен план, заверен от Банката.




* Допълнителна информация можете да получите на телефона на информационния център на НАП - 0700 18 700 или на [www.nap.bg](http://www.nap.bg/)



